b'\n_START_ARTICLE_\nNa\xc4\x8drtovana zastarelost\n_START_PARAGRAPH_\nNa\xc4\x8drtovana zastarelost (ang. planned obsolescence) je vrsta zastarelosti, pri kateri proizvajalec umetno skraj\xc5\xa1a \xc5\xbeivljenjsko dobo izdelka.\n_START_SECTION_\nZgodovina\n_START_PARAGRAPH_\nZgodnji primer na\xc4\x8drtovane zastarelosti je dogovor znotraj industrije svetil iz leta 1924, znan pod imenom kartel Phoebus. Pojem na\xc4\x8drtovana zastarelost je postal znan leta 1932, ko je Bernard London v New Yorku objavil besedilo Ending the Depression Through Planned Obsolescence. V njem je predstavil na\xc4\x8drt, po katerem naj bi vlada odredila zakonsko predpisano zastarelost oz. dol\xc5\xbeino \xc5\xbeivljenjske dobe izdelkov, s \xc4\x8dimer naj bi spodbudila potro\xc5\xa1njo in tako po\xc5\xbeivila gospodarstvo v \xc4\x8dasu velike depresije.\n_START_SECTION_\nOpis\n_START_PARAGRAPH_\nDanes je na\xc4\x8drtovana zastarelost del proizvodne politike podjetij, pri kateri v izdelek \xc5\xbee v proizvodnem procesu zavestno vgradijo \xc5\xa1ibke to\xc4\x8dke, uporabijo re\xc5\xa1itve s predvidljivim rokom trajanja in/ali surovine slab\xc5\xa1e kakovosti, ki imajo za posledico, da se izdelek prej pokvari. Pogosto se v izdelku pokvari kateri od najcenej\xc5\xa1ih sestavnih delov v vrednosti nekaj centov, kar pa kljub temu odlo\xc4\x8dilno vpliva na uporabnost celotnega izdelka. (Primeri: Zobniki iz plastike v digitalnih fotoaparatih se obrabijo hitreje od tistih iz kovine. Ceneni gumbi za vklop/izklop monitorjev prehitro izgubijo sposobnost vzpostavljanja kontakta. Preve\xc4\x8d ceneni elektrolitski kondenzatorji v HDTV po\xc4\x8dijo pri vi\xc5\xa1jih obratovalnih temperaturah in s tem naredijo televizijski sprejemnik neuporaben.)_NEWLINE_K na\xc4\x8drtovani zastarelosti spada tudi premi\xc5\xa1ljena izbira materialov, s katero izdelek po dolo\xc4\x8denem \xc4\x8dasu uporabe izgleda bolj obrabljen kot je to mo\xc5\xbeno presoditi na podlagi njegove ohranjene funkcionalnosti. (Primer: Uporaba tak\xc5\xa1nih materialov za ohi\xc5\xa1je in zaslone mobilnega telefona, da postane obrabljenost vidna prej in bolj izrazito.)_NEWLINE_K na\xc4\x8drtovani zastarelosti spada tudi vgradnja mehanizmov, ki po dolo\xc4\x8denem \xc5\xa1tevilu obratovalnih ur ipd. povzro\xc4\x8dijo okvaro izdelka ali vsaj motnjo v njegovem delovanju. Izdelek je potem mo\xc5\xbeno popraviti le na na\xc4\x8din, ki ni opisan v navodilih za uporabo in je znan le serviserjem. (Primeri: Tiskalniki lahko prenehajo delovati po vnaprej dolo\xc4\x8denem skupnem \xc5\xa1tevilu natisnjenih strani. Sestavni deli avtomobilov, ki se pokvarijo po vnaprej dolo\xc4\x8denem \xc5\xa1tevilu prevo\xc5\xbeenih kilometrov. Mobilni telefoni (npr. iPhone), pri katerih je baterija nezamenljiva brez specialnega orodja, s katerim razpolagajo le serviserji.)_NEWLINE_Na\xc4\x8drtovana zastarelost omogo\xc4\x8da proizvajalcem pove\xc4\x8danje dobi\xc4\x8dkov iz prodaje, saj se potro\xc5\xa1niki prej odlo\xc4\x8dijo za nakup novega izdelka kot bi se v primeru, \xc4\x8de bi ta imel dalj\xc5\xa1o \xc5\xbeivljenjsko dobo. Proizvajalci si v skladu z na\xc4\x8drtovano zastarelostjo prizadevajo pri proizvodnji izdelka za to, da bi njegova pri\xc4\x8dakovana \xc5\xbeivljenjska doba sicer dosegala, toda ne bistveno presegala njegov garancijski rok. Na\xc4\x8drtovana zastarelost najbolje deluje takrat, ko ima proizvajalec na trgu vsaj oligopol, \xc4\x8de \xc5\xbee nima monopola._NEWLINE_Ena od posledic na\xc4\x8drtovane zastarelosti so tudi pove\xc4\x8dane okoljske obremenitve zaradi odpadkov.'